CRD บวก 3% มั่นใจปีนี้รายได้แตะ 1 พันลบ. ตุนแบ็กล็อกแน่น 1.78 พันลบ.
CRD บวก 3% มั่นใจปีนี้รายได้แตะ 1 พันลบ. ตุนแบ็กล็อกแน่น 1.78 พันลบ. ลั่นปีหน้าล้างขาดทุนสะสมกว่า 40 ลบ. เกลี้ยง
CRD บวก 3% มั่นใจปีนี้รายได้แตะ 1 พันลบ. ตุนแบ็กล็อกแน่น 1.78 พันลบ. ลั่นปีหน้าล้างขาดทุนสะสมกว่า 40 ลบ. เกลี้ยง
5 ต.ค. 2564

ผู้สื่อข่าวรายงานว่า วันนี้ (5 ต.ค.64) ราคาหุ้นบริษัท เชียงใหม่ริมดอย จำกัด (มหาชน) หรือ CRD ณ เวลา 12.08 น. อยู่ที่ระดับ 1.37 บาท เพิ่มขึ้น 0.04 บาท หรือ 3.01% ทำจุดสูงสุดที่ 1.47 บาท และทำจุดต่ำสุดที่ 1.35 บาท ด้วยมูลค่าการซื้อขาย 74.93 ล้านบาท

โดยก่อนหน้านายธีระพัฒน์ จิรพิพัฒน์ กรรมการผู้จัดการ CRD เปิดเผยว่า มั่นใจรายได้ในปี 2564 (ปีนี้) จะอยู่ที่ระดับ 1,000 ล้านบาท เพิ่มขึ้นจากปีก่อนที่มีรายได้ 791.46 ล้านบาท โดยปัจจุบันบริษัทมีงานที่รอรับรู้รายได้ (แบ็กล็อก) 1,783 ล้านบาท แบ่งเป็นรายได้จากงานรับเหมาก่อสร้าง 1,000 ล้านบาท ซึ่งจะรับรู้ในไตรมาส 3/2564 (ก.ค.-ก.ย. 64) ประมาณ 25% และรายได้จากการให้บริการจัดเก็บและกำจัดขยะมูลฝอย 783 ล้านบาท รับรู้ในไตรมาส 3/2564 ประมาณ 5% จึงมั่นใจว่าบริษัทจะมีรายได้ตามเป้าที่วางไว้ และปีนี้น่าจะทำกำไรได้ประมาณ 50% ของผลขาดทุนสะสมที่ยังมีอยู่ 40 ล้านบาท
ทั้งนี้มั่นใจว่าในปี 2565 ผลประกอบการจะเริ่มกลับมาเป็นบวกอีกครั้ง โดยล้างขาดทุนสะสมได้หมด และสามารถจ่ายเงินปันผลได้ เนื่องจากตั้งแต่ช่วงครึ่งปีหลังนี้เป็นต้นไป รายได้ค่าก่อสร้างของบริษัทจะปรับตัวดีขึ้น อีกทั้งบริษัทได้รับงานให้บริการจัดเก็บและกำจัดขยะมูลฝอยจากเทศบาลนครเชียงใหม่อีก 500 ล้านบาท และงานที่เทศบาลนครปากเกร็ดอีก 700 ล้านบาท เป็น 1,200 ล้านบาท ซึ่งจะทยอยรับรู้ปีละกว่า 200 ล้านบาทไปอีก 5 ปี
สำหรับแผนการเข้าประกวดราคาโครงการใหม่ ๆ นั้น ขณะนี้พบว่าหลายโครงการ โดยเฉพาะโครงการก่อสร้างชะลอตัวลง และน่าจะกลับมาฟื้นตัวใหม่อีกครั้งตั้งแต่ต้นปี 2565 จึงต้องรอดูสถานการณ์ช่วงต้นปี 2565ก่อนพิจารณาเรื่องการเข้าข่งขันประกวดราคาโครงการใหม่ต่อไป
ขณะที่ปัจจุบันบริษัทมีงานอยู่ระหว่างการก่อสร้าง ประกอบด้วย 1. โครงการ Holiday Inn Express and Resort Samui อ.เกาะสมุย จ.สุราษฎร์ธานี ล่าสุดมีความคืบหน้า 82.5% แล้วเสร็จภายในปีนี้ 2. โครงการ The Astra Sky River อ.เมือง จ.เชียงใหม่  ล่าสุดมีความคืบหน้า 56.5% แล้วเสร็จปี 2565 3. โรงงานผลิตยา Atlanta อ.แม่แตง จ.เชียงใหม่ ล่าสุดมีความคืบหน้า 81.4% แล้วเสร็จปี 2565
4.โรงงาน 3 ชั้น ลานนาเกษตร อ.สารภี จ.เชียงใหม่ มีความคืบหน้า 80.7% แล้วเสร็จปีนี้ 5. งานก่อสร้างโรงไฟฟ้าคลองลำปลอก C1 Civil อ.ย่านตาขาว จ.ตรัง มีความคืบหน้า 86.2% แล้วเสร็จปีนี้ 6.งานปรับปรุงระบบป้องกันน้ำท่วม น้ำว้า จ.น่าน ที่อ.อมก๋อย จ.เชียงใหม่ คืบหน้า 79.3% แล้วเสร็จปีนี้ 7.งานก่อสร้างระบบบำบัดสิ่งปฏิกูล อ.กะทู้ จ.ภูเก็ต มีความคืบหน้า 91.9% แล้วเสร็จปี 2565
8.งานติดตั้งเครื่องกำเนิดไฟฟ้าพลังน้ำ แม่อุสุ อ.ท่าสองยาง จ.ตาก มีความคืบหน้า 81.4% แล้วเสร็จปีนี้ งานให้บริการเก็บขนและกำจัดขยะ แบ่งเป็น งานเก็บขนมูลฝอย เทศบาลนครลำปาง แล้วเสร็จกันยายน 2567 / งานกำจัดมูลฝอย เทศบาลนครลำปาง แล้วเสร็จกันยายน 2567 และงานเก็บขนมูลฝอย เทศบาลนครปากเกร็ด แล้วเสร็จมีนาคม 2569